
ABDULKADIR, UNUK ABDULKADIROV 


Mali Abdulkadir, najstariji sin Dževhera Orlovića, 
iščekao je budan javljanje horoza. Neće još dugo pa 
će se i babo čuti. Mališan zna, pouzdano, da su'ovo 
prvi horozi. Otkako je legao — a uspjelo mu je da to 
ne bude iza akšama nego se sve nešto kao vrzmao po 
kući i majka ga je tek pred jaciju saulisala pod jorgan 
— svom snagom otimao se snu. Nije da nije trepnuo. 
Po nekoliko puta bi zatreptao, i to što je brže mogao, 
kad bi osjetio da su mu kapci nad očima baš otežali, 
ne bi li otklonio njihovo sklapanje. Ali, da je imalo 
naduže zaklopio trepavice, nije. 

Otac, tamo, u svojoj sobi, samo što nije poskočio 
iz posteljine. On će čim se jave drugi horozi. Kao da 
je navijeni sahat budilnik. Babo redovno tako. 

Dječak je mnogo puta, ovako, pomislio da će mu 
uspjeti da ocu, još jednom pred polazak, rekne šta bi 
želio da mu. donese iz Zvornika. To bi on samo onako. 
Babo zna šta voli i uvijek mu donese dvije slipe — duge 


bijele šupljikave šećerke, uzduž kojih su, poput zmija 
uokolo štapa, sapletene crvene pruge, tri orašnice — 
tanke i tvrde kao kamen na mjestima gdje je samo 
prepečeni šećer i nehke na mjestima gdje se bjelasaju 
komadićci presječenih orahovih jezgri, i dvije gurabi- 
je— koje nisu tvrde, kao što se u njihovom selu prave, 
nego se tope čim ih se prinese ustima, i ne Zovu se 
džabe šećerli lokumima. On bi da otac uvidi da mu 
je sin odrastao i može budan dočekati ovaj vakat. Ali, 
bivalo je da Abdulkadira san prevari i zaspi ne znajući 
da je zaspao. I, kad otvori oči, misleći da je žmirnuo. 
ili da je samo zatreptao, jutro već dobro odmakne. Ili 
bi ga san zaveo i toliko mu se oslačilo da zaspi, pa bi 
se sam sa sobom nagodio da se prepusti snu, čvrsto 
sebi obećavajući da će do kraja izdurati već s četvrtka 
na petak ili uoči drugoga ponedjeljka. 

Evo je i izdržao. 

Ima još više da naraste u babinim očima kad bude 
razjašnjeno da nije nimalo zaspao nego da je noć 
probdio iščekujući budan pod jorganom... 

Samo je još malko ostalo, posljednji dio gluhoće 
noći. Malićuk. Sahat. Ni čitav sahat. Sahatak; koliko 
ima između prvih i drugih horoza, dokad i prasne 
sabah. 

Da ima džamija u Tekiji, b? ga, da sad i prikunja, 
lahko razbudio sabahski ezan. Ama, u Tekiji nejma ni 


tekije. Samo obnovljena stara musafirhana, a ni ona to 
odavno nije. U njoj je namješten mekteb, sa štapom 
koji se, naslanjajući se na kuke čiviluka zakovanog 
nasred najdužega duvara, proteže čitavom sobom. 
Tim štapom je muallim Hasan-efendija, ne mičući 
se, mogao dokučiti djecu koja pričaju u najzadnjem 
safu. Ama, i djeca su se dosjetila: stisnu se u prednjim 
safovima i isprazne posljednji, pa kraj pruta dohvaća 
uprazno. Hasan-efendija ne može, od duvara iza leđa, 
gurnuti štap unazad i, obuhvatajući ga naprijed, sk- 
ratiti mu dužinu, pa da mogne dohvatiti one koji su u 
zadnjem redu ali više nisu na kraju mektepske sobe. 
Tako je štap izvan upotrebe i samo leži opružen po 
kukama na čiviluku. 

San je dušmanin, sjeti se Abdulkadir Orlović i 
protrlja oči. 

Boljele su ga. 

Nisu ga boljele. Samo su žuljale. Nisu ga ni 
žuljale. Obvladavala ga je neispavanost... 


DŽEVHER, SIN ABDULKADIROV 


Kad je Dževher Orlović odškrinuo vrata dječije 
spavaonice, u pomrčini primijeti da je Abdulkadir ot- 
kriven. Pripokri jorganom dječaka unjihanog u san 
zadovoljstvom prisjećanja na osujećeni muallimov 
prut. 

U dnu bašče, prema samome drumu, njiskala su 
četiri ždrijepca. Dvojica mlađe braće, ipak, ispotiha 
kahnuše. Najmanje da bi mu stavili na znanje svoju 
prisutnost — morao je čuti konje, a i bez ikakvoga jav- 
ljanja znao bi da su oni pripravni za put. Oglasili su se 
da bi potvrdili odanost najstarijem. 

Kao zapete puške, uzvratiše mu na pozdrav. Vrlo 
veselo. Uporedo, dok su se odazivali selamom i u du- 
bini ušiju zaviralo im njegovo javljanje, razaznavali 
su da je Dževherov glas odavao više od uobičajene 
mrgodnosti: nčispavanog starješine. Mora da je kaha- 
rli, ukrivo nasađen na noge, pa je ispravnije ne zapo- 
dijevati razgovor i sačekati da se brat raskravi. 


Tako. 

Mlađa braća se i prepustiše konjskom kasu. 

Četvrti konj bio je bez jahača; natovaren sepetima. 

Otkako se pamti, Orlovići su na pijacu odgonili 
samo sepetsku robu. To im je u navici. Nisu uobičavali 
tovariti u vreće. Žita su uzgajali tamam toliko da 
ga bude dovoljno njihovoj stoci i peradi, i njima za 
brašna. Niti su trgovali s robom koja se na konja pri- 
pinje konopcima — cjepkama za ogrjev ili orahovim 
panjevima. Ali, na pazar se odavde znalo kretati s 
čitavim malim karavanom konja sepetaša. 

Nekad bilo, sad se spominjalo. 

O karavanima je pričano njihovom rahmetli ocu, 
ali je i za babina vakta bilo kako je i sad: jedan konj i 
dva sepeta. 

Jedan sepet napunjen je kruškama mušmulama, a 
drugi je uvršat orasima hojtašima. 

Kako su im kuće bile na sredokraći između 
Vlasenice i Zvornika, malo bliže Zvorniku, ali na teri- 
toriji koja je prije potpadala pod upravu Vlasenice, 
odlazili su i tamo i ovamo na pijacu. Ima i četrdesetak 
godina otkako se Tekija vodi pod novom općinom 
Bratunac, ali je njihovo odlaženje na pijacu odavno 
više predstavljalo poštovanje porodične tradicije nego 
stvarnu potrebu. Uopće nisu išli u Srebrenicu, do koje 
im je možda i bliže — i ne znajući više zašto takva 


navika. Vjerovatno zato što se tamo i u Zvorniku 
podudaraju pazarni dani, a srebrenička pijaca je, ipak, 
manja. 

U ovo predjutro nakanili su se u Zvornik. Svanjiva 
ponedjeljak, a tim danom je u Zvorniku velika pijaca. 


Dževher se, shvatajući da je glasu pridao važnost 
kakvoj nije bilo stvarnije potrebe, čim se ispe u sed- 
lo, maši pušačkog pribora. Da, zabavljen savijanjem 
cigarete, zabaljuši nesmotrenu neodmjerenost nastu- 
pa. Bilo mu je jasno — kao što će takav biti dan koji 
tek treba svanuti — da se, bez ikakve stvarne potrebe, 
braći javio naprasito. 

Duhanska kesa bila je gdje joj i jest mjesto, za 
bensilahom. Desna ruka je, bez pipkanja, uvježbano, 
izvuče. I razveza — prinoseći je ruci koja je držala 
ular — bez ikakvih problema. Lahko, nakon što puhnu, 
jezikom i usnama izdvoji jedan između petnaestak 
ćatova. Odabrani papirić slijepljen na donjoj usni 
pirkao je na razvigoru niz Jadar i doticao mu vrh nosa, 
dražuckajući nozdrve. Ali, otrpi da kihne. Jedva. S 
mukom. Na jedvite jade. Baš mu je, da su mu se oči 
iskolačile dok se ne uspjede obuzdati, bilo navrlo da 
kihne... Primiri ga ugodan miris gutice duhana među 
kupicom prstiju desne ruke. Nije zamirisalo oštro. 
Čulo se umilno. Onako kako mire najbolje duhanske 

sorte, tek štipuckajući dlačice u nozdrvama. To mu 
pridodade neophodnu količinu ponosa. Pa, i jest! Ko 
je s Orlovićima mogao u odabiranju duhana?! 

Hitro, iako pri nevidici i uz ljuljkanje na alatu, sas- 
vim uvježbano, rasprostrije duhan po ćatu. Brzo i savi. 
Kao da je kroz kaluf proturio. Zadovoljno obliznu i 
slijepi. I da, po najuhodanijoj navici, prigotovljena 
cigareta već nije bila na svome mjestu između usana, 
bi je, kao da je za izložbe, uzeo slobodnom rukom i, 
onakvu, bijelu u tmini, ponosno zagledao u nju. 

Bio je još zadovoljniji sa sobom kad primijeti da, 
ubrzo jedan za drugim, kroz razdanjujuću pomrčinu 
svjetlucnuše dva bačena opuška. Braća su i savila i 
pripalila i popušila svoje cigarete. Dotad je on sti- 
gao tek do trećine bavljenja ovom navikom. Onako 
kako i treba biti. Nije saviti, pripaliti i naizvlačiti se i 
naispuhivati dimova. Ili ih se, što je još gore, nagutati. 
Treba umjeti ćeifiti. 

HAMZA, MLAĐI SIN ABDULKADIROV 


I, dok je Dževher u tutun-kesi polahko napipavao 
pribor za kresanje, srednji brat Hamza naveliko je mis- 
lio svoje. Naumpalo mu je, odnekud, zašto im nije za- 
palo prezime Sokolović. Jest i ovo i ono ptica iz visine, 
ali su njih, gotovo i kao Orlovićima, nazivali i po so- 
kolovima. Baš kao da im je to i samo prezime. Bili su 
sokolari. 

Dobro, jest, i dok nije bilo Austrije, i dok se nisu 
pojavili švapski činovnici da popisuju žitelje po Bosni 
— najčešće im ga i sami određujući, ne baveći se baš 
priličnošću prezimena — njih se zvalo Orlovićima. Od 
davnine su tako obilježavani. Zato je, barem kad su oni 
bili u pitanju, lahko razriješeno s davanjem prezimena. 
Narod je još mrko gledao na sve što je dolazilo iz Beča. 
Gledalo se s podozrenjem i na stambolske novotarije. 
I uprijeko ih se odbijalo. I sam fes, bez koga se više ne 
može zamisliti Bošnjak, dočekan je s omrazom, a da s 
odbojnošću ne budu primana ćafirska posla. 


Obilježavanju familija prezimenom nije se pri- 
davalo posebnoga značaja. 

Ti nas piši kako hoćeš, znamo mi ko smo i šta smo. 
I znat će se, kao i dosad što se znalo, ko je ko, kao što 
smo se vijekovima između sebe raspoznavali i oslov- 
ljavali. 

Ali, i ostalo je onako kako su za Švabinog vakta 
obilježeni ljudi po Bosni, s posebnim ili neposebnim, 
ovakvim ili onakvim, lijepim, ružnim, čudnim, naopa- 
kim, opakim, grdnim, blagim, svakakvim i nikakvim 
prezimenima. 

Mora da su njihovi predaustrijski preci — osim 
što su starinom familijarno zvani Orlovićima, a tada 
im, dok je zapisivano, bilo primjerenije da postanu 
Sokolovići — sami odlučili da budu pisani kao Orlovići. 
Najprije će biti da su potegnuli za davninom s kojom 
ih je povezivalo ružno sjećanje na velikog vezira 
Sokolovića, za razliku od predaje kakva je uzgajana 
među većinom Bošnjaka, a koji toga Sokolovića uz- 
visuju. 

Bili su uvažavani i prije i poslije Mehmeda 
Sokolovića, od samoga svoga zasnutka u Bosni. Ali, 
protiv njih se osili veliki vezir Mehmed s izgovorom 
da vodi borbu protiv njihovoga naučavanja islama. 

Nije se usudio udariti na sam vakuf. Nije smio 
protiv berata, Berati su sultanski. I mrtvi sultani veći 

su od svakoga vezira. I od toga za koga se pročulo 
da je najveći veliki vezir. Od ovoga koga je sam 
Sulejman Veličanstveni uzdigao do te deredže 
da ga je učinio moćnim spram sebe. I, kad je, vo- 
ljom Svemogućeg Stvoritelja, sultan Sulejnian-han 
preselio na Bolji svijet, Mehmed je zajmio ubijati 
pristalice njihovoga tarikata. Uzoholio se preko 
svake mjere. Derviše mevlevijskoga reda smatrao 
je najbližim vlastitom poimanju islama. Hamzevi- 
je označavao najdaljim i najopasnijim hereticima. 
Smatrao da su se najviše udaljili od učenja Kur'ana 
Časnog. Nalazio da su preopasni jer imaju sve više 
pristalica. I da je to zato što je njihovo naučavanje 
naopako i razvratničko. Najveći protivnici Carstva u 
samome Carstvu. Progonio ih je gdje god ih je susti- 
gao. Oni su mu uzvraćali. Dizali bune i svoju vojsku 
na njega. Vezir im sasiječe stotinu pristalica. Oni 
njemu vrate jednakim brojem. Tako se i zaljuljalo, 
od Vlasenice do Gornje Tuzle i Slavonije, pa sve do 
Budima i odatle do Istanbula, sva se carevina stresla. 
Najveća pobuna protiv stambolskog zuluma. I upo- 
redo s onom koju je, izvan sjevernih granica Carst- 
va, predvodio Matija, ne prozvan slučajno Gubec- 
begom. I, ko zna dokle bi se nadgonili, da se vezir 
prvi ne pokunji i pozva šejha Hamzu na diwan u 

Stambol. , ' 


Šejha su njegovi odvraćali. Govorili da mu Meh- 
med sprema zamku. Ali, starac krenu na put. Kaza je 
da je pod moranje. Njemu da je sasvim jasno da nije 
vjerovati vezirskim riječima, ali i da nejma šta izgu- 
biti. Kad su već mnogi izginuli, neće biti štete ako će 
i još jedan. Ako je suđeno, neka i on pogine. Starac je. 
Njegovo, ionako, više nije dugo na Dunjaluku. Vrijedi 
života probati... A dogodi li se suprotno i ostane Živ, 
onda može samo biti bolje. Nagodit će se s velikim 
vezirom. Kako su se dosad nagađali, ubijanjima, u 
tome je Mehmed premoćniji. Može mu se. Bezmjerno 
drma Carevinom u ime sadašnjeg sultana. Koliko mu 
god oni uzvraćali, hamzevija će — na ovakav način — 
nestati. A niti ikako dolikuje da se muslimani između 
sebe trijebe. 

Kazao je smireno, kao predvodnik čije je učenje, u 
prvom redu, bilo usmjereno protiv svih oblika državne 
tiranije, da se može dogoditi i treće: ako ga ne ubiju i 
ako se ne nagodi s velikim vezirom, pokušat će doći 
i do samoga sultana Murata, sina Selimovog i unuka 
Sulejmanovog. Nastojat će njemu ukazati na berate, 
među kojima su i oni njegovoga djeda Sulejmana. Ali, 
rekao je da je nesreća već i samo pomišljanje na treću 
sreću. Sultan Murat je poremećenog uma. Mamlaz i 
tevećelija. Svu vlast oslonio je na Mehmeda, konačno 
nimalo ograničenog u vladarskoj moći. Samo, Meh- 

meda su godine izdale. Ako već nikakva druga sila 
nije mogla, godine uvijek nadjačaju svaku dunjalučku 
silu. A kad godine izdaju, i čovjek izda. Prokletstvo 
vlasti žudi za većom i većom silom. Osilio se. Strah 
od smrti liječi rasprostirući strah među svima uokolo 
sebe. Uzdignut i iznad samoga sultana, samo što se, 
neuzubilah, ne bi uporedio još i sa Stvoriteljem svih 
svjetova. Zato, ne bi li pretekao i samu svoju smrt, 
Mehmedu preostaje usmrćivanje drugih. Da se i ne 
govori o nemilosrdnosti proganjanja onih koji mu se 
pokušavaju usprotiviti. 

U Stambolu šejha dočeka saznanje da veliki 
vezir neće ni da čuje da ga primi. Ali, kad uglednim 
šejhovim pristalicama nije mogao odreći da ga je poz- 
vao, branio se prečim poslovima. 

Kad ga je, satjeran hamzevijskim stambolskim 
vezama, napokon udostojio prijema, nije se htio 
nagađati, osim da se hamzevije bezuvjetno odreknu 
učenja i proglase gašenje svoga i pristupanje drugom 
tarikatu. 

Šejh Hamza pribrano kaza da će svoje tjerati i do 
samoga sultana i pozvati se na berate njegovih pre- 
thodnika. Veliki vezir se pokuša samo turobno osmi- 
jehnuti. Pa se, ipak, razbijesni. Reče šejhu da bi ga 
mogao smrviti u jumruku. Ali, neće. Šejh uzvrati istom 
mjerom. Kao što je narod raspaljivao tumačenjima is- 

lama, vatreno, u lice, poreknu velikom veziru volju 
pri odlučivanju o njegovoj smrti. Da ga ne smije 
smaknuti zato što je on, šejh iz sela Orlovići, kadiluk 
Vlasenica, nahija Birač, ejalet Bosna, opunomoćeni 
čuvar sultanskih ukaza. 

Mehmed se starački iskezi i reče da se uvijek 
ravnao po pravdi. I da će tako ostati. Da nije, odavno 
bi bili sravnjeni i temelji hamzevijskih kuća u selu 
Orlovići. I da mu na tome, uprkos beratima, ne bi bilo 
zamjereno. Selo je stjecište derviša koji su protiv 1s- 
lama 1 ove carevine, a u njemu nejma ni tekije. Već je 
to razvratno. Derviši, a bez tekije. Nejma derviša bez 
tekije. 

Šejh mirno odreče da je prednost njihovog 
tumačenja islama u potpunoj predanosti Allahu, dželle 
šanuhu, 1 prezrenosti svih ovozemaljskih povlastica. 
Nije potreban krov nad glavom da bi se sedžda i zikr 
činili. Dovoljno je smjerno srce na zelenoj serdžadi 
livade, na šumskom proplanku ili pokraj grgutavog 
IZVOTA. 

Mehmed, obiknuo da nikoga ne sluša, mrzovoljno 
nastavi na mjestu gdje je prekinut. Odbrusi ponavlja- 
njem da hamzevije niko i ne dira u samim Orlovićima. 
A to što se šejh poziva da je čuvar sultanskih berata, 
berati se čuvaju u Orlovićima i on je, kao šejh, be- 
ratima zaštićen samo u svome selu. 

Time je okončan divan Sokola i Orla, vođen po 
mjeri dviju ptica grabljivica. Oni su se tada vidjeli i 
prvi i zadnji put. 

Kraj se zbi brzo. Šejhovi pobornici uredili su da 
ga primi sultan. Glas je došao do uhoda velikoga vezi- 
ra. Objašnjeno je da je sultan neodložno zauzet i da ga 
ne može primiti. To je, provjerili su šejhovi odanici, 
bilo tačno: Murat je zapao u jedno od svojih stanja 
neuračunljivosti. 

Koliko god bilo nepredvidljivo kako bi se sultan 
mogao ponijeti, i to je bila izvjesnija prilika šejhu iz 
Bosne nego da ga se prepusti prosuđivanju šejhu-l- 
islama Ebu-Suuda, u čije je odaje šejh naveden. Štiteći 
svoju slavu, Mehmed se okorištavao Ebu-Suudovom 
pohlepom za kratkim suđenjem i krajnje nemilosrd- 
nim presudama, kojima je potvrđivano ono što bi ve- 
liki vezir želio odlučiti. 

Šejhu ne bi dopušteno ni da sjedne. Već sa vrata 
dočekale su ga Ebu-Suudove riječi da se, u ime sul- 
tana Murata hana, sina sultana Selima i unuka sultana 
Sulejmana, proglašava krivim zato što u hamzevijskoj 
tekiji u ejaletu Bosna, nahija Birač, kadiluk Vlasenica, 
naseljenome mjestu Orlovići, pokraj Nove Kasabe, 
pod izgovorom da naučava islam, poziva pravovjerne 
u zabludu i bezvjerništvo, iznoseći nazore kojima se 

vrijeđa čast našega pjegambera Muhammeda i nep- 
rimjereno uznosi pejgamber Isa. 

Nalazeći nepobitnim da je šejhovo tumačenje 
islama u protivnosti s Kur'anom, u kome najjasnije 
stoji da je Isa Božiji poslanik, a nikako sin Božiji 
razapet za spas vjernika, šejhu-l-islama zaključuje da 
se hamzevijski šejh, kao takav, bezbožnik i rušilac 
temeljnog ustrojstva vjere, ima tajno pogubiti na OS- 
novu važeće fetve njegovog uglednog učitelja i pre- 
thodnika, rahmetli šejhu-l-islama Ibn-Kemala kojom 
je presudio Ismailu Mašukiju kao zindiku i muhlidu. 

Upitan šta ima reći, šejh odgovori da prihvata 
presudu iako ne može odobriti nijednu tvrdnju. Prvo, 
hamzevije nejmaju tekije, niti su je ikad imali u 
selu Orlovići, ejaletu Bosna, nahiji Birač i kadiluku 
Vlasenica, na šta se presuda odnosi, a što je dobro 
poznato i velikom veziru Mehmedu. Drugo, sve i daje 
onako kao što mu je presuđeno, a što on nedvojbeno i 
potpuno poriče, treba imati na umu da u islamu nejma 
prisile, te on, prema tome, svojim učenjem nikome 
ništa ne nameće. Nadalje, sukladno Božijem jedinst- 
vu, kao također temeljnoj odrednici islama, on — ako 
_bi i bilo tačno da pripisuje pejgamberu Isau značenje 
Božijega sina koji je razapet za spas vjernika — više ne 
bi mogao biti musliman i ne može mu, onda, presuditi 
vrhovni šerijatski sudija. Ovu odbranu ne iznosi da 

bi ubjeđivao u svoju nevinost ili da bi se pomislilo 
kako se opravdava, nego zato što odbija da se o njemu 
kao muslimanu presuđuje u protivnosti s temeljnim 
učenjem Kur'ana. Presudu prima kao posebni znak 
Božije milosti, smatrajući da ga Allah, dželle šanuhu, 
uzvisuje na najvišu deredžu pravednog stradalnika. 

— Čitavoga života borio sam se protiv ljudske 
sile ne Zemlji, naučavajući hamzevijskim učenjem 
o tome da je svaka država — zato što podrazumijeva 
prisilnu vladavinu — protivna islamu. Zato se meni 
sudi, a to se prešućuje. Narod se uz hamzevije nije 
digao i zaljuljao Carevinu radi našeg naučavanja o 
bezbozništvu, nego s našom vjerom da Allah, dželle 
šanuhu, nije odredio prisilnu vladavinu nad podanic- 
ima. A, kako islam ne poznaje posredovanje između 
Boga i čovjeka, odbijam postojanje vrhovnog tumača 
Božijih zakona na Dunjaluku i smatram to zloupotre- 
bom šerijata u ime državne vladavine. Ovu presudu 
prihvatam kao jasan znak nesreće koja će se sručiti na 
najveće ovozemaljsko islamsko carstvo koje je ikad 
postojalo, niti će, do pred Smak Svijeta, veće posto- 
jati. Tako ne govorim zato što mi je upravo saopćeno 
šta će biti počinjeno meni, nego se protiveći načinu 
smišljenoga nedjela. Doguralo se dotle da se u ime 
šerijata pogubljuje bezgriješan Allahov rob na Zem- 
lji umjesto da bude zaštićen. Na tronu šejhu-l-islama 

je Iblisov sluga u insanskom obličju. Može li takvo 
carstvo i dalje napredovati? Nikako! Ovakav vakat 
navješćuje se u Kur'anu, a nalazim da je ovo početak 
toga kraja prije Konačnoga kraja. Elhamdulillah! 

Ebu-Suud je, prema sačinjenome zapisniku, od- 
govorio ovako: 

— Kad bi moglo, sad bih te osudio barem na još 
dvije smrti. I to da ti ne presuđujem prema uvredi 
meni nanijetoj. Dvostruka smrt sljedovala bi ti za pro- 
rokovanje udesa ovoga carstva. To je vrhunac kraja 
hamzevijskog učenja. Prvo, tebi, i kao heretiku, mora- 
biti poznato da u islamu nejma proroka i da je Mu- 
hammed, salallahu alejhi ve selem, Božiji poslanik i 
posljednji među poslanicima. Drugo, ako i zaniječeš 
prorokovanje i ustvrdiš da je to samo logičko 
zaključivanje, neporecivo je da je posrijedi najsmut- 
nije ljaganje najveće islamske države, koja se samo 
može širiti i širiti. Ali, ništa iz tvoje odbrane neće ti 
biti uzeto za zlo, i to samo zato što je sasvim dovoljna 
i moja prvotna presuda. Tvoje riječi, dosljedno za- 
pisane, ostat će opaka derviška tlapnja kojom se, sa 
zlom namjerom, unosi nemir u duše pravovjernih! — 
dorekao je Ebu-Suud-efendija i pokazao da izdvedu 

šejha. 
Presuda je izvršena istoga dana, ali je neko od 
njegovih pristalica prepoznao šejhovo obezglavljeno 

truplo u valovima Bosfora. Tako se razaznade ko je 
taj što je tajno pogubljen na Tahtekaleu, ispod Deveg- 
loua, u blizini džamije Sulejmanije. Procurile su i po- 
jedinosti o šejhovom susretu s Mehmed-pašom i nje- 
govim velikim muftijom. S time je, iako se hamzevije 
htjelo prikazivati kao bogohulnike i heretike u islam- 
skoj vjeri, porastao šejhov ugled u narodu. Čak dotle 
da je sultanu Muratu rastumačeno kako je neophodno 
da se njegovim muhurom odobri Ebu-Suudovo pogu- 
bljenje. i 

Može biti da je nalog o tom smaknuću došao i 
od Mehmed-paše. Dotad nedodirljivi veliki vezir 
nepovratno je izgubio od svoje omiljenosti. Pokušao 
se iskupiti i odlukom o prestanku progona hamzevi- 
ja. Ali, to je među onima koji su samostalno mislili 
shvaćeno kao priznanje da je nepogrješivi vezir teško 
zgriješio. 

Po šejhu Hamzi, prije nego što je pogubljen u St- 
ambolu, ime je dobio njegov sin, koji je, na izričito 
očevo traženje, izučavao islamske znanosti u Konyi. 
Taj Hamza bi, da se nije umiješao u razračunavanja s 
Mehmed-pašinim askerima, postao hamzevijski šejh. 
Bio je pribran derviš, ali je, po saznanju o očevom 
smaknuću, napustio sveučilište, a htjelo se da se, pri 
iznenadnom prepadu janjičarske vojske — vraćajući se 
kući i navrativši u hamzevijsko stjecište u Gornjoj Tu- 

zli — uvjeri u podlost i nuklost mržnje s kojom su ubi- 
jane pristalice njihovoga tarikata. Od tada je preuzeo 
dužnost prvoga u poslovima branjenja hamzevijske 
časti. Dok i sam nije ogrezao u krvi. Odabirao je i 
plaćao osvetnike, predvodeći ih, skupa s dobrovoljci- 
ma, u odmazdi. 


Hamza, ovaj koji živi u selu koje je upisano pod 
imenom Tekija, i to ime mu odavno prihvaćeno iako u 
njemu nikad nije bilo tekije, a jesu — birvaktile — živjeli 
derviši hamzevije, ovaj Hamza koji prema Zvorni- 
ku jaše uz starijeg brata Dževhera i mlađega Mus- 
tafu i kome je pripalo da u ovoj generaciji Orlovića 
ponese ime Hamza, trgnu se iz misli o prošlosti svoje 
obitelji kad — kako je to uvijek činio dok su se primi- 
cali Kušlatu — podiže pogled uz visoku stijenu i iznad 
minareta džamije na vrhu vidje da se ukazuje sunce. 

Sabah hajrola! 

Dolje, duboko niz klisuru, kraj samoga druma po 
kome su jahali, hučio je Jadar ulijevajući se u Drinu. 

Kad ponedjeljkom idu na pijacu u Zvornik, ovd- 
je Hamza iz ruksaka vadi ono što je prethodne noći 
pripremljeno da usputice prezalogaje u sedlu. Prvim 
hisetom maslenice-smotane u zvrk, samom srčikom, 
namjerio je ponuditi starijeg od sebe. Ali, uvidje da 
su Dževherove ruke zauzete. Lijeva bratova ruka 

pridržavala je ular, trud i kremen, a desna mlatila 
čakmakom. Jednako pokušava ukresati. 

Iako se Dževher uporno prisiljava da povrati smi- 
renost, i u sumračju razdjelnice noći od dana uviđa 
se da je uzbihuzuren. Ne mlatara samo desnom ru- 
kom. Sav se trese. I snagu čitavoga tijela — umjesto 
da ga primiri pribranim mislima — upotrebljava da bi 
izmamio varnicu u sudaranju čelika i kamena. Niz 
ruke mu se slijeva znoj, namačući trud uz čakmak i 
oblijevajući curkovima i kremen i kresivo. Dodatno 
se uznemiri kad, ispod oka, primijeti da Hamza odu- 
sta od nauma da ga posluži zvrkom maslenice. 

MUSTAFA, NAJMLAĐI SIN ABDULKADIROV 


Najmlađi brat Mustafa nosio je u ruksaku kruške 
jeribasme. Njima se zahlade nakon što pojedu glav- 
no jelo. Dođu im kao zajutrak. Orijentir, znak da 
ih se maše, onda je kad konji kroče na ćupriju nad 
Drinjačom, na mjestu gdje se ova rijeka ulijeva u 
Drinu. 

Tu se već ne čuju huka i buka kao samo malko 
nizvodno, gdje se Jadar ulijeva u Drinjaču. Ovdje 
Drinjača, najednom, samo sklizne. Nestane je. Sva se 
utopi. Proguta je velika voda Drine. 

Mustafa je sin treće Abdulkadirove žene. 

Iako je višeženstvo, neodobravano već u prvoj Ju- 
goslaviji, dokinuto u Titinoj Jugoslaviji, u Tekiji su 
nastavili po svome. Upinjali su se u očuvanju svojih 
običaja. Samo hamzevijsko učenje, osim maglenoga 
da je neki sultan, koji je bio u sjenci svoga velikoga 
vezira Mehmed-paše Sokolovića, bio namjerio ubiti 
vezira izgovOrivši: 

— Ubiti i njegovo ime zlatnim slovima upisati u 
slavnoj historiji porodice Osmanović! 

Samo je suludom čovjeku, s ispreturanim mislima 
i ispomiješanim genima genija kroz steljeća trošenim 
u vladarskoj obitelji Osmanlija, kakav je, nejma u 
to sumnje, bio četvrti po redu Murat na sultanskom 
tronu, mogla prosinuti takva misao. Ali, Muratove 
zavjerenike u više navrata osujetila je tjelesna straža 
staroga vezira. Sve dok ih, sve — i sultana i unajm- 
ljenike u njegovoj zavjeri, i Mehmeda Sokolovića 
i njegove čuvare — u saraju vezira Sokolovića nije 
pretekao derviš uvijen u kostrijet, savijen do zemlje, 
pridržavajući svojom desnom rukom Mehmedovu 
desnu ruku i ljubeći je iz zahvalnosti za dodijeljenu 
mu milostinju. Bačeno mu je nekoliko akči ili neko- 
liko madžarija. Ovisno od toga odakle je paša zagra- 
bio. L je li i zahvatio ili je uzeo samo između prstiju... 

Na derviša je i sim paša obiknuo. Redovno je, 
već mjesecima, svakoga petka, upuštan u saraj kad 
se udjeljuje sadaka. Već je na sebe priviknuo i sara- 
jske čuvare. Uvijek na oprezi i spram svačijeg trep- 
taja oka i vični da sasijeku i muhu u letu, ovoga pros- 
jaka upuštali su bez pretitravanja. Stekao je njihovo 
povjerenje. 

Dervišu nije bilo važno šta mu je i koliko mu je 
udijeljeno. Jedino čemu je pridavao značaj bilo je još 

to da obujmi čitavu pašinu desnu šaku, kako bi je, 
trenutak poslije, nakon što je poljubi i prinese čelu 
— kako su se, već, Bošnjaci zahvaljivali na milostin- 
ji i paša im u tome, kao svojima iz Bosne, s poseb- 
nim zadovoljstvom udovoljavao — mogao stisnuti što 
čvršće i, snažnim trzajem, odmaknuti od tijela. Da, 
ukoliko paša slobodnom, lijevom rukom posegne pre- 
ma srcu, ostane slobodna desna strana tijela i da mu u 
nju mogne sručiti što više uboda nožem. 

Prestala je svaka priča o daljnjim pojedinostima. 
Nikad se nije saznalo ni koliko je puta nož sijevnuo. 
Ni gdje ga je sve Hamza sručio po pašinome tijelu. 
Osim što se i nije htjelo sakriti da je sim derviš, na 
licu mjesta, sasječen sabljama. I da se presamitio po 
mrtvome paši. 

U trenucima napuštanja dunjalučkoga života mo- 
rale su biti sublizu duše dvojice krvnika. Time se na- 
pokon zatvorio krug bošnjačkoga kola smrti zaigrano- 
ga na stambolskome dvoru. 

Najgrublje je dirnuto u najkrupnije poslove 
Carevine. Zboden je najveći među velikim vezirima 
najvećega dunjalučkoga carstva. Odmazda se morala 
izvršiti do kraja i za sva vremena Ovoga svijeta zatrti 
hamzevijski tarikat. Žareno je i paljeno uzduž i popri- 
jeko Carstva. Sasijecano ili bacano u zindane sve što 
je hamzevijsko. Sve dok nije bilo sasvim izvjesno da 

je zatravljena i pomisao o hamzevijskom pokretu i 
njihovom tumačenju islama. 

Jedino nije ni pipnuto u same Orloviće. Ni Mu- 
rat nije bio toliki tevećelija da bi se usprotivio redu i 
zakonu: ovo selo i životi njegovih žitelja bili su pod 
zaštititom najvećih sultanskih prethodnika. Na se- 
ljacima je bilo da se brinu o musafirhani i musafirima. 
U beratima ništa nejma o hamzevijskom naučavanju. 
Zato su dugo, vrlo dugo nakon ubojstva Mehmed- 
paše, u musafirhani boravili strogi mufetiši iz Stam- 
bola. Revnosno su se brinuli da ne bude nikakvoga 
dervišluka. 

Stambolski mufetiši bili su u tančine upućeni u po- 
slove ispiranja mozga. U Orlovićima se nisu miješali 
u običaje i ranije događaje. Da su im ukinuli pravo 
i na takvu vrstu sjećanja, bivše hamzevije, ponosni 
do naprasitosti i hrabri do nežaljenja za dunjalučkim 
životom — kakvi su bili i morali ostati — iznašli bi 
načine da se odupru i nastavili tajno ispoljavati svoje 
učenje, uz koje je ostala klica najveće smutnje. 


Do ovoga Mustafe, Orlovića koji, s dvojicom 
starije braće, jaše na pijacu u Zvornik, očuvano je 
sjećanje o prvome Mustafi u tradiciji Orlovića. 

Pričanje je od davnine. Zato, ponegdje, djeluje i 
nevješto. Može biti da je, prenošenjem s koljena na 

koljeno, neko nešto dodavao i oduzimao, pa sačuvano 
uvijek nije najuvjerljivije. Predanja kao predanja. Ali, 
i takva, dragocjena su. 

Zna se da je Mustafa Hamza-dedin sin. Više se nije 
razabiralo je li njegov otac došao sa najvećim od svih 
sultana Mehmedom Fatihom kao istaknuti učenjak, 
kakve je sultan ostavljao iza sebe po Bosni i njihovim 
znanjem ukorjenjivao i širio islam. Ako je bilo tako, 
bit će, onda, da se šejh utopio među zatečene žitelje 
Orlovića. S hukom i bukom. Kao Jadar u Drinjači. 
Ili se, može biti, samo stopio s njima. Kao Drinjača s 
Drinom. A možda je on bio kao Drina... Ali, bilo kako 
bilo — ako je išta od toga bilo, u svakoj od mogućnosti 
morali su uticati jedni na druge. I u Drini je, iako 
se to uopće ne zamjećuje, uvijek vode i iz Jadra i iz 
Drinjače... Ili je sultan Fatih u Orlovićima zatekao 
Hamza-dedu kad je s vojskom kretao na Kulu? Neće 
biti... Tada je već znao Hamza-dedu kao jednoga od 
svojih šejhova, i — poslije više godina — krećući na 
Kulu, namjerio zakonačiti u Orlovićima. Htjelo se da 
šejha, dok je sjahivao, zatekne kako s volovima ore 
u Konjević-polju. Začudio se tome i poslao da orača 
izvedu pred njeg. 

— Zašto oreš bijele brade? Zašto si zakasnio? Zašto 
nisi uranio? — upitao je. 

— Uranio sam, ali mi Bog ne dade! 

Drugima bi njihov govor vjerovatno bio nera- 
zumljiv, ali su se njih dvojica veoma dobro razumjeli. 
Sultan je prekorio Hamza-dedu zašto se nije ranije 
oženio, pa bi mu sada sinovi orali, a Hamza-dedin od- 
govor značio je da se on na vrijeme oženio, i dijete da 
je stekao, ali da mu je sin Mustafa podignut na vojsku. 

Potom sultan upita ima li gdje musafir prenoćiti. 
Hamza-dedo, sav sretan, pokaza prema kućama na 
brdašcu. 

Kad se sultan, sa pratnjom na hitrim konjima, pri- 
makao kućama, ususret mu je izišao Hamza-dedo i 
pozvao ga u kuću. Fatih se nije dao zbuniti time što 
je starac u međuvremenu uspio i ispregnuti volove i 
pješke prije stići, a kad su završili s klanjanjem jacije, 
zapita: 

— Znaš li gusku očerupati? 

Pomislilo bi se da sultan iskušava domaćina hoće 
li ih za večeru ponuditi pečenom guskom. Ali, Ham- 
za-dedo odgovori: 

— Ako bih je imao, znao bih je i u torbu metnuti. 

Sultan je odgovor prihvatio kao konačnu pot- 
vrdu svoje pretpostavke da se Hamza-dedo svojom 
predanošću vjeri uzdigao na deredžu posebnih Alla- 
hovih, dželle šanuhu, miljenika te je evliji namjerio 
omogućiti izdržavanje, i to da ga ne unizi nagradom, 
nego da ga njome i obaveže. Zato je, pred spavanje, 

nešto zapisao. Kad je, ujutro, gost, sa svojom prat- 
njom i silnom vojskom, nastavio ka Kuli, Hamza-de- 
do, ispod jastuka nađe berat o uvakufljenju posjeda 
uoko-lo Orlovića koji se, dok je svijeta i vijeka, ne 
smije otuđiti niti će se na njega plaćati porezi i Os- 
tali nameti, s obavezom da se podigne musafirhana i u 
njoj bez ikakve naknade ugošćuju namjernici. 

Poslije, sjećajući se noćenja u Orlovićima uoči 
velike pobjede na Zvorniku i osvajanja utvrđenoga 
Kula-Grada, Božija sjena na Zemlji, vladar svijeta od 
Mašrika do Magriba, sultan svih sultana, Njegova Vi- 
sost han Mehmed Fatih, nazvan Silni, zvani Osvajač, 
slao je posebne berate kao potvrdu da se ima poštivati 
njegov ukaz u Orlovićima kraj Vlasenice. 


Htjelo se da se na Orloviće namjeri i drugi, poslije 
Fatiha najveći, sultan Osmanske imperije, Sulejman 
Drugi Veličanstveni. I on je naišao s velikom voj- 
skom. Većom i od one koju je Mehmed Fatih ovu- 
da proveo. I on je putovao ka Zvorniku, ali je nam- 
jerio dalje. Dotle daleko da se granice Carstva više 
ne bi mjerile samo od Mašrika do Magriba, nego bi 
se morala uračunati i sjeverna odrednica. I njemu, u 
ravnici ispod Orlovića, u Konjević-polju, zapadne u 
'oči stari orač. Imao je dugu bijelu bradu. Sav ostario. 
Samo što mu se i samo tijelo nije, poput paučine, kao i 

njegova brada, lelujalo na prijepodnevnom povjetarcu 
koji je pirkao niz Jadar. 

Starac nije bio sam. On je za jaram vodio vo- 
love, a plug je pritiskivao njegov sin Mustafa. Čim je 
ugledao sultana, starac istupi i ponudi mu sina jedinca 
u askere. 

— Onoliko koliko će tebi jedini sin valjati u oranju, 
meni jedan vojnik neće vrijediti u osvajanju Mohača... 
— kazao je sultan Sulejman. 

— Sitna su posla oranje i ovo zemlje. Mohač i tvoja 
vojska su carska posla. A može biti da ti baš moj sin u 
vojsci zatreba... — branio se Hamza-dedo. 

Glavni savjetnik prišapnu sultanu o onome šta 
je bilo između starca i sultana Fatiha. Dodade da je 
sin Mustafa pročuven gazija. Ako ništa drugo, ima i 
ono da se nikad ne zna šta može biti i ustrebati. Ne bi 
bilo učtivo ni povrijediti dušu starog alima, niti odbiti 
gaziju kakav je njegov sin. Sultan prihvati, a Hamza- 
dedo najponiznije zamoli za oproštaj što će njegov sin 
kasniti. 

Otkud, sad, to? Navaljivati, a sad reći da će kas- 
niti. 

Ali, neka bude... 

Mustafa, na odmornome doratu, za kojim je bio 
povezan karavan neopterećenih konja, brzo sustiže 
pročelje vojne kolone. Usput su mu se čudili i svašta 

pomišljali. Te, čuveni asker Mustafa došao dotle da 
samo misli na pljačku, pa poveo konje s praznim 
sepetima. Te, ne može biti tako; zna se kako se ra- 
spodjeljuje ratni plijen, a i ne trpa se u sepete. Te ovo, 
te ono, ovako i onako. A i šta bi drugo dokoni askeri, 
koji, u pomamnoj silodernosti, razbacuju unaokolo 
kruh, krkajući janjeće pečenje i misleći o pobjedi na 
Mohaču? 

Kad vidješe Mustafu da sakuplja razbacani kruh, i 
prestadoše mu se iščuđavati: 

— Šta rat učini od gazije! Pobenavio. Skuplja brda 
kruha. Šta ćeš, de. Mora biti i svakakvih u ovolikom 


yes see 


mnoštvu najrazličitijih ljudi... 


Odulji se boj na Mohaču. Dan za danom, mjesec 
za mjesecom. Uzmanjka i ovaca. Nestade janjetine. 
I zaljeti. Istrošiše se i zalihe brašna. Nova pšenica 
nije prispjela. Niti će. U Unđurovini — znajući da će 
biti napadnuti — nije ni zasijano. Sve se mislilo da će 
Mohač, danas-sutra, biti osvojen, pa se nije ni slalo po 
dodatnu opskrbu iz pozadine. A sad da se i pošalje... 
Srijemoža je vrijedila dukata. 

Ali, i braniteljima je svega nestalo, 

Helem, duraj danas, duraj sutra, naduraji, dok 
askeri ne zapomagaše: 


36 


— Da nam je da se samoga kruha najedemo, lahko 
bi Mohač bio naš! 

Mustafa nikome nije ni naumpadao. A i zašto bi? 
Morao se ubuđati kruh koji je sakupljao. 

Nije. Strujanje zraka kroz šupljine na sepetima 
spriječilo je da kruh obajati i da se ne skori. Preliven 
vrelom vodom i posut izmrvljenim sirom torotanom — 
koji je, slan i ljut, za srce ujedao i sam se nije mogao ni 
okusiti — ispade dobra popara. Mnogi asker se založi 
dobrim zalogajem. Nahranjeni, jurnuše u odlučan boj. 
Posebno se istakao Mustafa. S lahkoćom je razma- 
hivao jataganom. Okolo njega, kao snoplje žita, pada- 
li su protivnici. Imao je osjećaj da vitla sabljom kao 
kad njegov babo vilama rastresa pšenicu na guvnu. 

U to vrijeme, Hamza-dedo je, na guvnu kraj 
musafirhane, razmahivao vilama i prizivao Boga u 
pomoć: da se, ovako kako otac čini vilama po zraku, 
oko sina razmiču Unđuri... 

Ljudi u Orlovićima, pošto nije bilo vrijeme ni 
žetvi ni vršidbi, zaključiše: 

— Pobudalio Hamza-dedo! Uprazno maše vilama... 

Mustafa je prvi požurio ispod Mohača. Bilo je 


vrijeme vršidbe i valjalo je vratiti posuđene konje. 
Zatekao je oca pred hambarom. Ovrhao je pšenicu 

sam je gazeći i razdvajajući je od trine razmahujući se 
vilama na vjetru. 

Svijet nahrupi. I da vide gaziju. I da preuzmu svo- 
je konje. Pristigli su kad je Mustafa, odgovarajući na 
babino pitanje kako mu je bilo, kazivao: 

— Da ne bi tebe, da ti nisi mahao vilama i razgonio 
dušmane, ja bih ti nastradao. 

Na te riječi Hamza-dedo, izmiren sa sudbinom, 
kaza: 

— Sine, ti nas prokaza! 

Obojica umriješe. 

Pred drugima, osim pred sultanima, nije se smjela 
razotkrivati evlijska moć. 


Kao što je među Orlovićima davanje imena Hamza 
započeto s Hamza-dedom, po njegovome sinu ostalo 
je da se prenosi ime Mustafa. Tako ga je ponio i ovaj 
Mustafa, koji se, dok mu je konj stupao na kaldrmu 
mosta na Drinjači, prihvati obaveze da braću ponudi 
jabukama senabijama. Ali, Dževher samo odmahnu. 
Nije ni rukom. Glavom. Ruke su mu, i dalje, bile za- 
uzete kresanjem i hvatanjem iskre u gubi. 

Bilo se razvidjelo i jasno se vidjelo da mu je 


mokra kosa ispod fesa i da mu se graške znoja sustižu 
niz nos. 

ABDULKADIR 


Njihov babo dugo je bio među posljednjim 
Orlovićima. Oni koji nisu bili poklani pri četničkim 
upadima preko Drine uz Svjetski rat, skonačali su na 
samome kraju Drugoga svjetskog rata. Bilo je tako što 
su, iz Šekovića — koji su dotad nazivani Šehovićima 
— četnici, izdajući se za partizane, uporno poručivali 
starješini Tekije da je prošlo četničko, da su oni prešli u 
partizane i traže da se daljnji otpor fašizmu organizira 
skupa sa Muslimanima. Pozivali su u zajedničku bor- 
bu protiv njemačkog okupatora i njegovih domaćih 
sluga. Kazivali su slugu. Tako je bilo moderno. A 
sluge su, da ne bude zabune, i četnici, s kojima su ovi 
iz Šekovića zauvijek raskinuli, poručujući da se i do 
Tekije moralo pročuti za njihove sukobe s četnicima 
iz Papraće. 


Još se nije moglo zaboraviti kako su srpski 
džandari, sedam-osam godina poslije onoga rata, 

dokinuli samostalnost vakufa u Orlovićima. Bilo je 
ljeto, kokoši se prpile u prašini, ovce plandovale u 
tankoj hladovini, konji se valjali po livadi ispod kuća 
najavljajući da će prestati sparina. U dosadu Orlovića, 
čije je selo već zvanično vođeno kao Tekija, bahnuli 
su džandari i stavili se u zaštitu kupčija, koji su između 
kuća hvatali kokoši i odgonili ovce i konje. 

U živoj stoci i peradi namirivano je neplaćanje 
poreza novoj državi. 

— Prošlo je vrijeme musafira i musafirhana! — od- 
govorio je Bjelorus Čabakov, sudija, zvani Čabak, 
prebjeg iz raspadnute Carske Rusije, kad su, nakon 
što su se požalili — umjesto pred kadiju — izvedeni 
pred njeg. 

Abdulkadir Orlović se usprotivio: 

— Ono nije han. Ono je posebna musafirhana. Nju 
štite berati najvećih sultana Osmanske carevine. 

— Ko sada stoluje u Istanbulu? Niko! A u An- 
kari? U Ankari upravlja Kemal Ataturk. Je li on sul- 
tan? Nije! A ako ćemo pravo, u vašem Stambolu ipak 
stoluje neko naš: vaseljenski patrijarh. 

— Samostalnost sela Orlovići poštivala je i Austro- 
ugarska monarhija? 

— A koji car i kralj sada stoluje u Beču? Nikoji! 
Austrija je, kao i Turska, republika. A šta smo mi? 
Monarhija! Vi hoćete da ostanete država po tuđinskim 


40 


zakonima, nestalim u našoj Kraljevini Jugoslaviji — 
kazao je Čabak. 

—- Ama... 

Presudio je sreski predstojnik Krsmanović: 

— Ama s vama. Mi vas na put, vi pod put, mi na 
put, vi pod put. Mi s vama lijepo, a vi nikako. Mi 
bismo da se vratite u staru vjeru pradjedovsku, da 
vam damo privilegije kao što ste ih i od Turaka dobili 
prelazeći iz naše u njihovu vjeru. Na Kosovu, kad je 
branjeno srpstvo, iz Bosne se lepršala zastava u ru- 
kama Orlovića... 

—Orlovići znaju da je na Kosovu bilo drukčije nego 
što vi prikazujete. Tamo su, tada, evropski križari došli 
Osmanlijama na mejdan. Viđena je i pokoja pravo- 
slavna zastava, ali ih je— ako nije i više — bilo i s tursku 
stranu. A, Orlovići su na Kosovu branili Bosnu. Pa- 
metnije se braniti na brdu iznad sela, nego na kućnom 
pragu. I Bosnu braniti izvan Bosne. Komšijska kuća 
se gasi da bi se svoju sačuvalo. Došli su s bajrakom 
sa sokolovim likom, jer su već bili izvješteni u soko- 
larstvu... Niti su naši stari bili prelivode. Bili su i tada 
Bošnjaci, s vjerom Dobrih Bošnjana. Islam smo pri- 
mili drage volje. Radi sličnosti s našom vjerom. I da 
bismo se spasili komšijskog bezvjerja. Rađeno nam je 
o glavi: ili da nas istrijebe ili da se pokrstimo. Nijedan 
naš nije. Ali jesmo, ako nismo i prvi, među prvima 


41 


koji smo u Bosni prihvatili islam. Prvo su u Bošnjaci 
Skugrićima, pa Orlovići. Naši ljudi su se i dotad 
školovali i hodali po svijetu. Tražili spas kako ćemo, 
kuda ćemo, šta ćemo i s kime ćemo, jer je bogumilstvo 
istrebljivano. Veza je uspostavljena još s Kalisijama, 
onima koji su raznosili poštu između Orijenta i Ev- 
rope. Oni su sebi gnijezdo savili u današnjoj Kalesiji. 
Bili su Hazari islamskoga vjerozakona. I dolazili na 
gnijezdom, Kušlatom. I tu se molili Bogu, zajedno s 
našima. To se zna. Eno i sad, u stijeni uz džamiju na 
Kušlatu, uklesanoga molitvenika. Mihrab u kamenu. 
Gore su se naši molili Bogu. Zato su nas, radi visine, 
i prozvali Orlovićima... Orlovići su jednako i u Svjet- 
skom ratu branili Bosnu na Soči i Pijavi, na Karap- 
atima i Galiciji. A zna se i ko je i kako je započeo taj 
rat. I ko ga je gubio i izgubio. I to već prve godine. Pa 
ga Frankovi proglasili pobjednikom. I odakle su, zna 
se, četnici upadali i ovamo, preko Drine, žarili i palili. 
Najmulčkije... 

— Tu više ne može biti razgovora! 

— I ne može ga biti! 

— Ne može je ako mi tako kažemo... Ako ćete po 
svome, još vam nije kasno da se iselite za svojim Tur- 
cima. U svoju Tursku. 

— Niti smo Turci, niti nam je Turska zemlja, niti... 

— E, vidjet ćemo! — dreknuo je Krsmanović. 


Sad i ovi iz Šekovića pričaju svoje priče. Najviše 
im je stalo da se u Tekiji raspusti zeleni kadar. Prestali 
su s umiljatim porukama i počeli s ucjenjivanjem: 

Pošto odbijate suradnju, morate rasformirati 
vojne formacije muslimanske milicije. U protivnom, 
smatrat ćemo vas kolaboracionistima: nikad se niste 
suprotstavili Nijemcima, domobranima, ustašama ni 
crnim ustašama. Smrt fašizmu — sloboda narodu! 

— Jesmo četnicima. Pobrojanima, a ni partizani- 
ma, njima nismo zato što oni nas nisu dirali. Da jesu, 
i njima bismo potprašili. 


Abdulkadir će, bezbroj puta, po sjećanju premeta- 
ti kako je bilo. I kako je viša vlast, uspostavljena u Tu- 
zli, naredila je da se pregovori nastave razmjenjivan- 
jem prijateljskih poruka. I kako su kuriri iz Šekovića 
stizali sa šajkačama prekrojenim u uže kape, titovke. 
Na njima su, crvenim koncem, bile izvezene petokrake 
zvijezde. I da su i dvojica drugova iz prethodnice, 
Savo i Vujo, imali su na čelu crvene zvijezde — jedan 
na šubari, drugi na neprekrojenoj šajkači. Obojica su 
bili obrijani. Friško obrijani. Svojim dolaskom garan- 
tirali su život Abdulkadiru Orloviću... 

Prebirao je misli i o tome kad su njihovi, u čas 

zakazanoga pomirenja, trčećim korakom, domarširali 
u Tekiju. 

Najavili su se harmonikom i pjesmom. 

Utom su u selo upali četnici iz Papraće! 

Pribrani drug Savo skinuo je šubaru: 

— Nećemo pogaziti riječ! Ti se ne trebaš bojati! 
— kazao je Abdulkadiru natucajući sebi na glavu izvr- 
nutu šubaru. 

Na čelu mu se sjajtila kokarda. 


Da su razbili velike kamenove nad Hamza-dedin- 
im i Mustafinim mezarovima, u Orlovićima ne bi os- 
tao kamen na kamenu. Ovako, izgorjela je i kućica 
koja je štitila turbe. Od živih, ostavljen je jedino Ab- 
dulkadir Orlović. 

Preživjelo je još nekoliko Orlovića. Pokoja žena i 
žensko dijete. I tri-četiri, najviše pet muškarčića. Oni 
su se — koliko je god u pregovorima traženo da niko 
ne bude odsutan i da svo selo prisustvuje zajedničkom 
slavlju pomirenja — zadesili izvan Tekije. Ili su se žene 
s dječicom ranije sklonile kod svoje familije u druga, 
udaljenija sela. 

Kasnije — i kad je minulo i prijeko vrijeme ob- 
nove i izgradnje i u njemu glave letjele kao da je ratno 
stanje — oni iz bošnjačkih sela koja je zatrefila ista 
sudbina kao Tekiju i koji su na isti način preživjeli kao 

i nekolicina iz Orlovića, nisu se usuđivali zatražiti da 
im se makar vrati zemlja. Njihove posjede preuzele su 
nekadašnje komšije iz prvog srpskog zaseoka. Pogo- 
tovo se nije smjelo ni zucnuti o ratnom zločinu, a niti 
i pomisliti na traženje pravde. , 

Abdulkadir Orlović stisnuo je petlju i vratio se 
na svoje. Zapljunuo je u šake s prestalim muškinjem 
i nejači. Upregnuli su se u plug i orali. Scenu su, 
fotoaparatom, ovjekovječili iz neke strane misije. 
Vozeći se automobilom iz Beograda ka Sarajevu, 
naišli su na takav prizor. Na jednoj fotografiji: plug 
vuku golobradi muškarčići. Na drugoj: muškarac u 
pelengaćama naprijed, a za njim, također ujarmljene, 
tri žene u dimijama. 

Mnogo godina kasnije, u knjizi Istočna Bosna u 
NOB-u i revoluciji, obje fotografije bit će objavljene, 
s legendom da je narod s mnogo elana prionuo po- 
slovima obnove i izgradnje. 

Tri žene u jarmu iza muškarca u pelengaćama 
vjenčane su žene Abdulkadira Orlovića. 

Čim se načulo da se ukidaju kadije, Ab- 
dulkadir Orlović doveo je.sve tri pred Mustafu 
Abdurahmanovića i vjenčao se sa po jednom siroti- 
com iz zatrvenih vlaseničkih sela Dželilovići, Arnauti 
i Zahum. 

Orlovići su obdržavali običaj višeženstva braneći 
naslijeđe. Niti su prodavali ili u miraz davali zemlju 
koja je ostala vakufska. Niti su u svom selu zapjevali i 
kasnije, kad su u masovnu upotrebu ušli radioaparati. 
Gledalo se na sahat, radio uključivao kad su vijesti 
i, potom, trnuo. Ni na svadbama se nije čula pjesma. 
Kome je bilo do igranja u kolu, svirke i pjesme, si- 
lazilo se ispod sela, na ravno Konjević-polje, gdje je 
nekad njihov predak, koji je — kao što se iz svake gen- 
eracije Orlovića odlazilo u Konyu — izučio nauke i bio 
postavljen za kapetana Zvorničkog sandžaka, a ovdje 
konje trkao. Otuda i ime Konjević-polja. 

Odbojnost spram pjesme, svirke i igre ostala im je 
od hamzevijskog učenja o islamu. 

Hamzevije su posebno držale do pej gambera 
Sulejmana, salallahu alejhi ve selem. Hamza-dedo je 
— ostala je priča o mahanju vilama — znao i s vjetrom. 

Znanje o pticama opstalo je sve do posljednjeg 
čuvara sultanskih berata. Sokolarstvo je produžavano 
tako što ga je šejh prenosio na svoga nasljednika. 
Kad je hamzevijski tarikat zabranjen i Orlovićima 
uskraćeno pravo da biraju šejha, između sebe su 
određivali starješinu koji je proglašavan čuvarem sul- 
tanskih berata. Abdulkadir je bio posljednji. 

Nije stigao prenijeti svoje znanje o sokolovi- 
ma najstarijem sinu. Naprečac je umro. Presvisnuo. 
Puknulo mu srce. 

Dževher je bio premalehan, kao sada njegov najs- 
tariji sin Abdulkadir, da bi sim mogao zapamtiti kako 
je bilo. Tri hudovice su, iz straha, pred djecom krile 
istinu: Moglo bi se koje izlanuti, pa ne gine robija! 


Unuk Abdulkadira Orlovića nije zapamtio 
mirnodopsku pomodnost partizanskog rukovodstva 
da uživa u lovu. Narod ih je — u sebi — zvao titićima. 
Bilo ih je malih, malo većih, krupnih i krupnijih. Bez 
izuzetka, svaki je bio opasan. Predsjednicima općina 
klecala su koljena kad bi im, telefonom ili telegraf- 
ski, zapovijedili da će doći u lov. U Sarajevo ili Beo- 
grad odmah su slati svi automobili i iz okolnih općina, 
plaćane frizure sekretaricama, aktivirani posebni 
štabovi koji su brinuli o janjcima i vrstama pića, iz- 
davan nalog o krečenju hotelskih soba, aktivirana 
rezervna milicija i čitav kraj držan u izolaciji. 

Mali Abdulkadir nije bio ni rođen kad su drugovi 
Vujo i Savo — jedan iz Beograda, drugi iz Sarajeva 
— izvijestili Narodni odbor općine Bratunac da se or- 
ganizira otvaranje lova na zečeve. Dolaze najugled- 
niji drugovi iz vrha i diplomatski kor. To je generalna 
proba za sljedeći lov kome bi prisutvovao i drug Tito. 
Drugovi iz najvišeg vrha oduševljeni su saznanjem da 
se još može loviti sa sokolovima. 


Abdulkadir Orlović. 

Iste noći, nakon što ga je milicijska patrola iz- 
vijestila o pripremanju lova, isprativši milicionere; 
Abdulkadir sazva žene. Raspodijeli im preostalu zlat- 
ninu. Da mognu djecu na selamet izvesti. Halali su 
se. Odjenu najljepše što je imao. I, sav svečan, pusti 
sokolove". 

Nikad to nije činio po noći, pa je mislio da se neće 
vratiti. 

Milujući svakoga i tepajući im da se ne vrate, opet 
ih je pustio. Zatim im je, kad su mu se opet vratili, jed- 
nom po jednom, položio glavu na cjepalo i sjekirom 
izodsijecao vratove. Prvo je odrubio glavu najdražem 
sokolu. Potom je sišao na cestu i iščekao noćni auto- 
bus koji saobraća iz Beograda za Sarajevo. I imamu 
Begove džamije predao na čuvanje berate. 


Onda, u kasno proljeće hiljadu devetsto četrdeset 
pete godine, rečeno mu je: 

— Bilo bi kao da ništa nije bilo ako ovo što je bilo 
ne bi imao ko nositi kao živu ranu na srcu. Vaši iz 
okoline jedno vrijeme će pamtili šta se zbilo, ali će i 
zaboraviti. Krhko je tuđe sjećanje. Oni će čak, makar 
u krajnjoj potaji vlastite zluradosti, biti i sretni što se 


+ Ne zna se je li nemogućnost lova sa sokolovima uticala na to, ali 
drug Tito nikad nije došao u ovaj dio Bosne uz Drinu 

njima nije dogodilo ovo što je bilo s Tekijom. Zato bi 
sa sjećanjem na Tekiju ubrzo bilo kao i da nikad ništa 
nije bilo. 

To je kazao Vujo, a Savo je dorekao: 

— U novoj državi se događaj s Tekijom može pri- 
kazati kao velika pobjeda protiv ustaškog uporišta. Ili 
da ste nas namamili, pa nas napali... A i nova vlast 
ima pravo na greške iz prošlosti. Revolucija je maso- 
vna pojava. Jedno selo, pet, deset, pedeset, stotinjak 
takvih sela, sve je to malo naspram toga kad neko 
bude proglašen ratnim pobjednikom... 


U povratku iz Sarajeva, dok se penjao uzvisinom 
u selo, Abdulkadiru Orloviću ispunila se želja da ne 
hizmećari dušmanima koji su ga doživotno osudili na 
smrt kad su pustili da ostane živ. Pa, se predomislili i 
namislili kako da ga doubiju. 

Srce mu je puklo. 

POČETAK KRAJA I 
PRIPOVIJESTI O ORLOVIĆIMA 


Zanesenom mislima o ocu, među prstima 
Dževhera Orlovića kresnu iskra i primi se na trudu. 
Prinese je ustima i žiška zasvijetli na vrhu raskvašene 
savijuše. On, nesvjesno, povuče. Dim-dva. Ali, dozva 
se kad ga duhan zaškaklja u grlu. Ljutito skuvlja ciga- 
retu u jumruku. Skupa sa žiškom na vrhu. I baci pod 
konja. Potom, podižući oči i zaključujući da ujahuju u 
Zvornik, opsova ovakav ćeif, 

Jutro je bilo dobro odmaklo. U Zvorniku se već 
gubila jutarnja studen sa Drine i nad gradom se hvat- 
ala jara kao nad zapaljenim kamenom u krečnici. 
Gledali su da što prije rasprodaju što se može prodati. 
I pokupuju šta treba kupiti. 

Samo im je još bilo da se sklone u hladovinu i 
iščekaju kad će vrelina uminuti, pa da krenu nazad, 
svojim kućama. 

U povratku, prvi i iz prve, svoju cigaretu pripali 
Dževher Orlović. Ali, zgužva je u jumruku i baci pod 
konja, opsovavši i ovakav ćeif. 


Prošli su utornik, srijeda, četvrtak. Mali Abdulka- 
dir Orlović opet je, uoči petka, maštao da će budan 
dočekati rani sabah... 

Braća Orlovići, kako im i priliči, uzjahali su pred 
zoru. Kretali su na pijacu u Vlasenicu, gdje odlaze 
svakim petkom, kao i ponedjeljkom što putuju u 
Zvornik, da bi prodali šta imaju prodati i kupili koliko 

uzmognu kupiti. A moglo se, ne moglo se, djeci se 
nešto kupi u slastičarnici Sejfe Helje. 


Napuštajući Vlasenicu, čim prođoše Jašića han, 
dvojica mlađe braće mašiše se tutun-kesa iza bensi- 
laha. Saviše. Ukresaše. a Sve po pravilu. I 
ispušiše. 


Pričalo se da Dževher više nije ni primirisao du- 
hana. 

BILJEŠKA O AUTORU 


Isnam Taljić, rođen je u Vlasenici 1954. godine. 
Živi u Sarajevu kao profesionalni književnik sa statu- 
som istaknutog slobodnog umjetnika. 

Novinarstvom i književnim radom bavio se od 
rane mladosti, za šta je dobio više značajnih prizna- 
nja u Bosni i Hercegovini i inozemstvu, a zastupljen 
je u više domaćih i stranih izbora i antologija bh. i 
bošnjačke književnosti. 

Piše proznu književnost, kratke priče, dramske 
tekstove, reportaže, pripovijetke, a objavio je i 11 ro- 
mana. Ovo mu mu je 21. objavljena knjiga, 35. po 
redu sa prevedenim i ponovljenim izdanjima. 

Kao i hafizu Mehiću, hamzevije i Konjević-Polje 
su mu zavičajna tema. Njome se bavio u više svojih 
djela. Tako i u pripovijetki "Sezona lova na soko- 
love'', Ona se skladno nadopunjuje i predstavlja istu 
cjelinu sa radom Mustafe Mehića u ovoj knjizi ,,Ham- 
za-babino turbe u Konjević-Polju"', koji je napisan 
prema naučno-istraživačkoj metodologiji. 

